ིང་གའི་ས་བོན་གྱི་འོད་ཟེར་གྱིས་ཕྱོགས་བཅུ་ནམ་མཁའི་མཐའ་ཀླས་པའི་དེ་བཞིན་གཤེགས་པ་རྣམས་བཀུག་ནས་སྨིན་འཚམས་ནས་ཞུགས་ཏེ་ཐུགས་ཀར་ཕྱིན་པ་དང་། ཡུམ་ཕག་མོ་སྐེད་པ་སྐྱོད་པ་ལ་སོགས་པ་བྱས་པས་དེ་བཞིན་གཤེགས་པ་རྣམས་རྗེས་སུ་ཆགས་པའི་བདེ་བའི་མེས་བཞུ། དྷཱུ་ཏིའི་དབྱིབས་བརྒྱུད་རྡོ་རྗེའི་ལམ་ནས་ཆོས་འབྱུང་དུ་སྤྲོས་པ་དང་། དེ་ཉིད་དུ་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་གྱི་འཁོར་ལོ་དཔའ་བོ་དང་རྣལ་འབྱོར་མ་ནས་འབྲུ་ཙམ་པ་སྐུ་ཆུང་བ་ཡན་ལག་རྫོགས་པ། སྤྲོ་བ་དང་བསྡུ་བའི་ལུས་ཅན་ཁང་པ་བརྩེགས་མར་དུར་ཁྲོད་དང་བཅས་པ་བསྐྱེད་ལ། དེ་ནས་རིམ་པ་བཞིན་འཐོན་གཙོ་བོ་ཡབ་ཡུམ་ལ་ཐིམ། ཁང་པ་བརྩེགས་པ་དང་། དུར་ཁྲོད་དེ་ཉིད་ལ་བསྟིམ། དཔའ་བོ་དང་རྣལ་འབྱོར་མ་རྣམས་རང་གནས་སུ་སྤྲོས། དེ་ཡང་བདེ་ཆེན་འཁོར་ལོ་ལུགས་ལས་འབྱུང་བས། མཁའ་འགྲོ་མ། ལཱ་མ། དུམ་སྐྱེས་མ། གཟུགས་ཅན་མ། ཕྱོགས་དང་མཐུན་པའི་ཁ་དོག་ཅན། ཞལ་གཅིག་ཕྱག་བཞི་མ་སྤྱན་གསུམ་པ་མཆེ་བ་གཙིགས་པ། ཕྱག་གཡོན་ཐོད་པ་ཁ་ཊྭཱཾ་ག གཡས་གྲི་གུག་དང་ཌཱ་མ་རུ་རོལ་པའི་ཁྲོ་མོ་སྒེག་ཅིང་ལང་ཚོ་རོལ་བ། གཅེར་བུ་སྐྲ་གྲོལ་བས་རྣམ་པར་མཛེས་མ། མི་མགོ་སྐམ་པོ་ལྔ་བཅུའི་དོ་ཤལ་དང་། མིའི་རུས་པའི་ཕྱག་རྒྱ་ལྔ་ཡིས་བརྒྱན་པ། ཡབ་ཀྱི་ཞལ་བཞི་ལ་ཆགས་པའི་ཚུལ་གྱིས་གཟིགས་པ། ཕྱོགས་ཀྱི་པད་འདབ་བཞིའི་ཉི་མའི་སྟེང་དུ་རོའི་གདན་ལ་གཡས་བརྐྱང་བའི་གོམས་པས་བཞེངས་ནས་བཞུགས་པའོ། །མཚམས་ཀྱི་པད་འདབ་བཞིའི་ཟླ་བའི་གདན་ལ་རིན་པོ་ཆེའི་བུམ་པའི་སྟེང་དུ་དྲི་ཆེན་དང་། རཀྟ་དང་། བྱང་སེམས་དང་། ཤ་ཆེན་བཞིས་བཀང་བའི་ཐོད་པ་བཞི་རིགས་བཞིའི་ངོ་བོར་བལྟའོ། །དེ་དག་ནི་སྣ་ཚོགས་རྡོ་རྗེས་ཡོངས་སུ་བསྐོར་བའོ། །དེ་བས་ཅུང་ཟད་དམའ་བར་འཁོར་ལོ་སྔོན་པོ་རྩིབས་བརྒྱད་པ་རྡོ་རྗེ་སྔོན་པོའི་འཕྲེང་བས་ཡོངས་སུ་བསྐོར་བའི་ཤར་ཕྱོགས་ཀྱི་རྩིབས་སྟེང་པུ་ལི་ར་མ་ལ་ཡར། དཔའ་བོ་ཐོད་པའི་དུམ་བུ་ཅན་དང་། རྣལ་འབྱོར་མ་རབ་ཏུ་གཏུམ་མོ། །བྱང་དུ་ཛ་ལནྡྷ་རར་ཀེང་རུས་ཆེན་པོ་དང་གཏུམ་པའི་མིག་ཅན། ནུབ་ཨུ་རྒྱན་དུ་ཀེང་རུས་ཅན་དང་འོད་ལྡན་མ། ལྷོ་ཨརྦུ་ཏར་མཆེ་བ་རྣམ་པར་གཙིགས་མ་དང་སྣ་ཆེན་མོ། མེར་གོ་དཱ་བ་རིར་ཆང་སྒྲ་ཅན་དང་དཔའ་བོའི་བློ་གྲོས་མ། བདེན་བྲལ་ར་མེ་ཤྭ་རར་འོད་དཔག་མེད་དང་མིའུ་ཐུང་མ། རླུང་དེ་ཝི་ཀོ་ཊར་རྡོ་རྗེ་འོད་དང་ལང་ཀའི་དབང་ཕྱུག་མ། དབང་ལྡན་མ་ལ་ཝར་རྡོ་རྗེའི་ལུས་དང་ཤིང་གྲིབ་མ། དེ་དག་ནི་ཐུགས་ཀྱིས་འཁོར་ལོ་སྟེ་མཁའ་ལ་སྤྱོད་པའོ། །དེ་བས་ཅུང་ཟད་དམའ་བར་འཁོར་ལོ་དམར་པོ་རྩིབས་བརྒྱད་པ་པདྨ་དམར་པོའི་འཕྲེང་བས་ཡོངས་སུ་བསྐོར་བའི་ཤར་ཕྱོགས་ཀྱི་རྩིབས་སྟེང་ཀཱ་མ་རུ་པར་མྱུ་གུ་ཅན་དང་། ས་སྲུང་མ། བྱང་ཨོ་ཊེར་རྡོ་རྗེ་རལ་པ་ཅན་དང་འཇིགས་བྱེད་མོ། ནུབ་ཏྲི་ཤ་ཀུ་ནེར་དཔའ་བོ་ཆེན་པོ་དང་རླུང་གི་ཤུགས་ཅན་མ། ལྷོ་ཀོ་ས་ལར་རྡོ་རྗེ་ཧེ་རུ་ཀ་དང་། ཆང་འཐུང་མ། མེ་ཀ་ལིངྐར་རབ་ཏུ་བཟང་པོ་དང་། སྔོ་བསང་ལྷ་མོ། བདེན་བྲལ་ལམྦ་ཀར་རྡོ་རྗེ་བཟང་པོ་དང་། ཤིན་ཏུ་བཟང་མོ། རླུང་ཀཉྩིར་འཇིག་བྱེད་ཆེན་པོ་དང་། རྟ་སྣ་མ། དབང་ལྡན་ཧི་མ་ལ་ཡར་མིག་མི་བཟང་དང་། མཁའ་འགྲོ་བྱ་གདོང་མ། དེ་དག་ནི་གསུང་གི་འཁོར་ལོ་སྟེ་ས་སྟེང་ལ་སྤྱོད་པའོ། །དེའི་ཕྱིར་དེ་བས་ཅུང་ཟད་དམའ་བར་འཁོར་ལོ་དཀར་པོ་རྩིབས་བརྒྱད་པ་འཁོར་ལོ་དཀར་པོའི་འཕྲེང་བས་ཡོངས་སུ་བསྐོར་བའི་ཤར་ཕྱོགས་ཀྱི་རྩིབས་སྟེང་པྲེ་ཏ་པུ་རིར་སྟོབས་པོ་ཆེ་དང་། འཁོར་ལོའི་ཤུགས་ཆེན་མ། བྱང་གྲྀ་ཧ་དེ་བར་རིན་ཆེན་རྡོ་རྗེ་དང་། དུམ་སྐྱེས་མ་ནུབ་སཽ་རཥྚར་རྟ་མགྲིན་དང་། ཆང་འཚོང་མ། ལྷོ་སུ་ཝརྞ་དྭི་པར་ནམ་མཁའི་སྙིང་པོ་དང་། འཁོར་ལོའི་གོ་ཆ་མ། མེ་ན་ག་རར་དཔལ་ཁྲག་འཐུང་དང་། རབ་ཏུ་དཔའ་མོ། བདེན་བྲལ་སིནྡྷུ་རར་གར་དབང་དང་སྟོབས་ཆེན་མོ། རླུང་མ་རུར་རྣམ་པར་སྣང་བྱེད་དང་། འཁོར་ལོས་བསྒྱུར་མ། དབང་ལྡན་ཀུ་ལུ་ཏར་རྡོ་རྗེ་སེམས་དཔའ་དང་བརྩོན་འགྲུས་ཆེན་མོའོ། །དེ་དག་ནི་སྐུའི་འཁོར་ལོ་སྟེ་ས་འོག་ན་སྤྱོད་པའོ། །དེ་ལྟར་འཁོར་ལོ་གསུམ་གྱི་དཔའ་བོ་དང་རྣལ་འབྱོར་མ་རྣམས་ཞལ་གཅིག་ཕྱག་གཉིས་པ། དཔའ་བོ་རྣམས་ཀྱི་གཡས་ན་རྡོ་རྗེ་དང་། པདྨ་དང་། འཁོར་ལོ་དང་། གཡོན་ན་དེ་དང་དེས་ཡུ་བ་བྱས་པའི་དྲིལ་བུ་བསྣམས་ནས་རང་རང་གི་ཤེས་རབ་མ་ལ་འཁྱུད་པ། དཔའ་མོ་རྣམས་ཀྱང་གྲི་གུག་དང་ཐོད་ཁྲག་བསྣམས་ནས་འཕྱར་ཞིང་འཁྱུད་པ། རོལ་པའི་ཁྲོ་བོ་ཁྲོ་མོ་སྒེག་ཅིང་ལང་ཚོ་རོལ་པ། སྐྱིལ་ཀྲུང་ཕྱེད་པའི་གར་གྱིས་བཞུགས་པའོ། །ཤར་ལ་སོགས་པའི་སྒོ་རྣམས་སུ་ལུགས་ལས་འབྱུང་བའི་ཁྭ་གདོང་། འུག་གདོང་། ཁྱི་གདོང་། ཕག་གདོང་མ་སོགས་ཕྱོགས་ཀྱི་མདོག་ཅན། འཇིགས་པའི་ཆ་བྱད་འཛིན་པའོ། །མེ་ལ་སོགས་པའི་མཚམས་སུ་ལུགས་ལས་བཟློག་པས་གཤིན་རྗེ་བརྟན་མ། ཕོ་ཉ་མ་མཆེ་བ་ཅན་མ། འཇོམ་མ་རྣམས་ཁང་པའི་མདོག་ལྟ་བུའི་ཕྱེད་གཟུགས་སྟེ། ཡིད་འཕྲོག་པའི་གཟུགས་ཅན་ནོ། །དེ་དག་ཀྱང་ཞལ་གཅིག་ཕྱག་བཞི་མ། སྤྱན་གསུམ་པ། མཆེ་བ་གཙིགས་པ། ཕྱག་གཡོན་ཐོད་པ་དང་ཁ་ཊྭཾ་ག གཡས་གྲི་གུག་དང་ཌཱ་མ་རུ། གཞན་སྔར་དང་འདྲ་སྟེ། དཔྲལ་བར་རྡོ་རྗེ་ཕྱེད་པས་བརྒྱན་པ། ཞབས་གཉིས་བརྐྱང་བསྐུམ་གྱིས་ཉི་མ་དང་རོའི་གདན་ལ་བཞུགས་པའོ། །དེ་ནས་འབྲས་བུ་མངོན་དུ་གྱུར་པའི་བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་ལྷ་དེ་དང་དེར་སྣང་ཀྱང་ལྷ་རེ་རེ་ཞིང་བྱང་ཆུབ་ཀྱི་ཆོས་སུམ་ཅུ་རྩ་བདུན་ཡོངས་སུ་དག་པའི་ཟུང་འཇུག་རབ་ཏུ་མི་གནས་པ་ལ་གོམས་པར་བྱའོ། །དེ་ནས་རྣམ་པར་དག་པའི་དཀྱིལ་འཁོར་ལུས་ལ་བསྒོམ་པ་ནི། མགོ་བོ་ལ་སོགས་པར་གཡོན་པའི་སྲིན་ལག་རེག་ལ། པུཾ་ཛཾ་ཨོཾ་ཨཾ་གོཾ་རོཾ་དེཾ་མཾ་ཀཾ་ཨོཾ་ཊིཾ་ཀོཾ་ཀཾ་ལཾ་ཀཾ་ཧིཾ། པྲེཾ་གྲིཾ་སཽཾ་སུཾ་ནཱཾ་སིཾ་མཾ་ཀུཾ། ཞེས་རྗེས་སུ་ང་རོ་དང་བཅས་པས་མགོ་བོ་ལ་སོགས་པའི་གནས་ཉི་ཤུ་རྩ་བཞིར་གསལ་ནས་འོད་དུ་ཞུ་བ་ལས་འོད་ཀྱི་ཁང་པ་འཁོར་ལོའི་རྩིབས་ལྟ་བུར་གྱུར་པར་བལྟའོ། །དེ་ནས་སྙིང་ཁར་ཆུ་སྐྱེས་འདབ་བརྒྱད་ཀྱི་སྙིང་པོར། ཉི་མ་ལ་ཡུད་ཙམ་གྱིས་རང་འདྲ་བའི་ཡེ་ཤེས་པ་སྐུ་རྩེ་སོར་བཞི་པ་ཙམ་དང་། འདབ་མ་བརྒྱད་ལ་བདེ་ཆེན་གྱི་འཁོར་ལོ་སྐུ་མཐེ་བོང་ཙམ་པ་བསམ། དེའི་འོད་ཀྱིས་ལུས་ཐམས་ཅད་ལ་ཁྱབ་པ་དང་། མགོ་བོ་ལ་སོགས་པའི་འོད་ཁང་གི་ནང་དུ། འཁོར་ལོ་གསུམ་གྱི་ཚོགས་མཐེ་བོང་གི་ཚད་ཙམ་སྐད་ཅིག་ལ་བསྐྱེད་པར་བྱའོ། །དེ་ནས་མགོ་བོ་པུ་ལི་ར་མ་ལ་ཡར། སྤྱི་གཙུག་ཛ་ལནྡྷ་རར། རྣ་བ་གཡས་པ་ཨོ་རྒྱན་དུ། ལྟག་པ་ཨརྦུ་ཏར། གནས་པ་རབ་ཏུ་དགའ་བ། རྣ་བ་གཡོན་པ་གོ་དཱ་བ་རིར། སྨིན་འཚམས་ར་མེ་ཤྭ་རར། མིག་གཉིས་དེ་ཝི་ཀོ་ཊར། ཕྲག་པ་གཉིས་མ་ལ་ཝར། ཉེ་བའི་གནས། ས་དྲི་མ་མེད་པའོ། །དེ་རྣམས་ནི་ཐུགས་ཀྱི་འཁོར་ལོ་སྟེ་མཁའ་ལ་སྤྱོད་པ་རྣམ་པར་དག་པའོ། །མཆན་ཁུང་གཉིས་ཀ་མ་རུ་པར། ནུ་མ་གཉིས་ཨོ་ཊེར། ཞིང་ས་འོད་བྱེད་པ་ལྟེ་བ་ཏྲི་ཤ་ཀུ་ནེ། སྣ་རྩེ་ཀོ་ས་ལར། ཉེ་བའི་ཞིང་ས་འོད་འཕྲོ་བ། ཁ་ཀ་ལིངྐ། མགྲིན་པ་ལམྦ་ཀ ཚནྡོ་ཧ། ས་སྦྱང་དཀའ་བ། སྙིང་ག་ཀཉྩིར། མཚན་རྩེ་ཧི་མ་ལ་ཡར། ཉེ་བའི་ཚནྡོ་ཧ། ས་མངོན་དུ་གྱུར་པའོ། །དེ་རྣམས་ནི་གསུང་གི་འཁོར་ལོ་སྟེ། ས་སྟེང་རྣམ་པར་དག་པའོ། །མཚན་མ་པྲེ་ཏ་པུ་རིར། བཤང་ལམ་གྲྀ་ཧ་དེ་བར། འདུ་བ་ཅན། ས་རིང་དུ་སོང་བ། བརླ་གཉིས་སཽ་རཥྚར། བྱིན་པ་གཉིས་སུ་ཝརྞ་དྭི་པ། ཉེ་བའི་འདུ་བ་ཅན། ས་མི་གཡོ་བ། སོར་མོ་རྣམས་ན་ག་རར། བོལ་གོང་སིནྡྷུར། དུར་ཁྲོད། ས་ལེགས་པའི་བློ་གྲོས། མཐེ་བོང་མ་རུར། པུས་མོ་ཀུ་ལུ་ཏར། ཉེ་བའི་དུར་ཁྲོད། ཆོས་ཀྱི་སྤྲིན་ནོ། །དེ་རྣམས་ནི་སྐུའི་འཁོར་ལོ་སྟེ། ས་འོག་རྣམ་པར་དག་པའོ། །ལྷ་དེ་དང་དེར་བསྒོམ་པ་ནི། དམ་ཚིག་འཁོར་ལོ་ལྟར་སྦྱར་བར་བྱའོ། །ཁ་ལ་ཁྭ་གདོང་མ། སྣའི་རྩེ་མོར་འུག་གདོང་མ། རྟགས་ཀྱི་རྩེ་མོར་ཁྱི་གདོང་མ། བཤང་བའི་ལམ་དུ་ཕག་གདོང་མའོ། །རྣ་བ་གཡས་པར་བརྟན་མ། གཡོན་ཕོ་ཉ་མ། མིག་གཡས་པར་མཆེ་བ་མ། གཡོན་པར་འཇོམས་མའོ། །ལྷ་ཚོགས་དེ་དག་ཐམས་ཅད་གཙོ་བོ་ལ་སྤྱན་གཟིགས་པའི་ཚུལ་དུ་བལྟས་ལ། ཐམས་ཅད་ལས་འོད་ཟེར་བྱུང་ནས་ལུས་ཐམས་ཅད་ལ་ཁྱབ་པར་བྱས་ཏེ། རླུང་བརྟན་པས་བདེ་བ་ཅུང་ཟད་བསྒོམ་པར་བྱའོ། །དེ་ལ་ཨོཾ་ཨཱཿཧཱུྃ་སརྦ་བཱི་ར་ཡོ་གི་ནི་ཀཱ་ཡ་ཝཱ་ཀ་ཙིཏྟ་བཛྲ་སྭ་བྷཱ་བ་ཨཱ་ཏྨ་ཀོ྅ཧཾ། ཨོཾ་བཛྲ་ཤུདྡྷཿསརྦ་དྷརྨྨཱཿབཛྲ་ཤུདྡྷོ྅ཧཾ། ཞེས་བརྗོད་པས་དེ་བཞིན་གཤེགས་པ་ཐམས་ཅད་སྐུ་གསུང་ཐུགས་མི་འགྱུར་བའི་བདག་ཉིད་ཡིན་སྙམ་དུ་ང་རྒྱལ་བྱའོ། །དེ་ནས་ཏིང་ངེ་འཛིན་མི་བརྟན་པའི་གེགས་ལས་བསྲུང་བའི་ཕྱིར་གོ་ཆ་བགོ་བར་བྱའོ། །དེ་ཡང་སྙིང་གར་ཟླ་བ་ལ་ཨོཾ་ཧ་ལས་རྡོ་རྗེ་སེམས་དཔའ་ཞལ་གསུམ་ཕྱག་དྲུག་པ་སྤྱན་གསུམ་པ་མཆེ་བ་གཙིགས་པ་རལ་པའི་ཐོར་ཙུགས་དར་གྱི་ཅོད་པན་གྱིས་མཛེས་པ། སྐུ་དང་རྩ་ཞལ་དཀར་བ། གཡོན་སེར་གཡས་དམར་བ། གཡོན་དྲིལ་བུ་ཐོད་པ་ཁ་ཊྭཾ་ག གཡས་རྡོ་རྗེ་ཌཱ་མ་རུ་ཚངས་པའི་མགོ་བོ་བསྣམས་པའོ། །མགོ་བོར་ན་མ་ཧི་སེར་པོ་ལས་རྣམ་པར་སྣང་མཛད། སྤྱི་གཙུག་ཏུ་སྭ་ཧཱ་ཧུ་དམར་པོ་ལས་པདྨ་གར་དབང་དམར་པོ། ཕྲག་པ་གཉིས་ལ། བཽ་ཥཊ་ཧེ་མཐིང་ཀ་ལས་ཧེ་རུ་ཀ མིག་གཉིས་ལ་ཧཱུྃ་ཧཱུྃ་ཧོ་དམར་སེར་ལས་རྡོ་རྗེ་ཉི་མ། ཚིགས་ཐམས་ཅད་ལ་ཕཊ྄་ཧཾ་ལས་རྟ་མཆོག་དོན་ཡོད་གྲུབ་པ་ལྗང་ཁུ་སྟེ། དཔའ་བོ་ལྔ་པོ་དེ་ཐམས་ཅད་ཀྱང་ཞལ་གཅིག་ཕྱག་བཞི་པ་གཡས་ཐམས་ཅད། འཁོར་ལོ། པདྨ། རྡོ་རྗེ། རིན་པོ་ཆེ། སྣ་ཚོགས་རྡོ་རྗེ། གཉིས་པ་ཐམས་ཅད་ཌཱ་མ་རུའོ། །གཡོན་དྲིལ་བུ་དང་ཐོད་པ་བསྣམས་པ། སྐུ་མཐེ་བོང་གི་ཚད་ཙམ་པ་གཡས་བརྐྱང་བས་ཉི་མ་ལ་བཞུགས་པར་བལྟས་ལ། སླར་སྔགས་དེ་དང་དེས་བྱིན་གྱིས་བརླབ་བོ། །ཡུམ་གྱི་ལྟེ་བར་ཨོཾ་བཾ་ལས་ཕག་མོ་ཞལ་གསུམ་ཕྱག་དྲུག་མ། སྤྱན་གསུམ་པ། མཆེ་བ་གཙིགས་པ། སྐུ་དང་རྩ་བའི་ཞལ་དམར་བ། གཡོན་ལྗང་བ། གཡས་སེར་བ། ཕྱག་གཡོན་པ་ན་ཐོད་པ་ཁ་ཊྭཾ་ག ཞགས་པ། གཡས་གྲི་གུག་ཚངས་པའི་མགོ་བོ་ལྕགས་ཀྱུ་བསྣམས་པའོ། །སྙིང་གར་ཧཾ་ཡཽཾ་སྔོན་མོ་ལས་གཤིན་རྗེ་མ། མགྲིན་པར་ཧྲིཾ་མོཾ་དཀར་མོ་ལས་ཟླ་བ་ལ་རྨོངས་བྱེད་མ། འཚོགས་མར་ཧྲེཾ་ཧྲིཾ་སེར་མོ་ལས་བསྐྱོད་བྱེད་མ། སྤྱི་གཙུག་ཏུ་ཧཱུྃ་ཧཱུྃ་ལྗང་ཁུ་ལས་སྐྲག་བྱེད་མ། ཡན་ལག་ཐམས་ཅད་ལ་ཕཊ྄་ཕཊ྄་དུད་པའི་མདོག་ཅན་ལས་ཙནྜི་ཀ་ཏེ། དཔའ་མོ་ལྔ་པོ་དེ་དག་ཀྱང་ཞལ་གཅིག་ཕྱག་བཞི་མ། གཡོན་ཐོད་པ་དང་ཁ་ཊྭཾ་ག གཡས་གྲི་གུག་དང་ཌཱ་མ་རུ་བསྣམས་པ། སྐུ་མཐེ་བོང་གི་ཚད་ཙམ་པ། གཡས་བརྐྱང་བས་ཉི་མ་ལ་བཞུགས་པར་བལྟས་ལ། སླར་སྔགས་དེ་དང་དེས་བྱིན་གྱིས་བརླབ་པའོ། །དེ་ནས་འཛུབ་མོ་ལྕགས་ཀྱུ་ལྟར་སྦྲེལ་མདུད་བྱ། གུང་མོ་རྩེ་སྤྲད་དེ་མཐེ་བོང་རྡོ་རྗེ་བརྟན་པོ་ལྟར་ཁ་སྦྱར་བ་དཔྲལ་བའི་དབྱིངས་སུ་བཞག་སྟེ། གཡས་དང་གཡོན་དུ་བསྐོར་བས་མིག་གྱེན་ལ་བལྟས་ཏེ་ཕེཾ་ཞེས་བརྗོད་ཅིང་སྙིང་ཁའི་ཧཱུྃ་ལས་འོད་འཕྲོས་པས་རང་དང་འདྲ་བའི་དཀྱིལ་འཁོར་གྱི་འཁོར་ལོ་ཆ་གཉིས་སྤྱན་དྲངས་ལ། པི་ཝཾ་མ་ལ་སོགས་པ་ཕྱི་ནང་གསང་བ་དེ་ཁོ་ན་ཉིད་ཀྱིས་མཆོད་དེ། ཛཿཧཱུྃ་བཾ་ཧོཿ དགུག་གཞུག་དབྱེར་མེད་དགྱེས་པ་བསྐྱེད་པར་བྱའོ། །དེའི་རྗེས་སུ། ཀྱཻ་དེ་བཞིན་གཤེགས་པ་ཐམས་ཅད་ཀྱིས་རིག་པའི་དབང་བསྐུར་དུ་གསོལ། ཞེས་གསོལ་བ་བཏབ་པས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་དགོངས་པ་མཛད་ཅིང་། བཀྲ་ཤིས་ཀྱི་ཚིགས་སུ་བཅད་པ་བརྗོད། ལྷའི་བུ་དང་བུ་མོ་རྣམས་ཀྱིས་མེ་ཏོག་གི་ཆར་འབེབས། ཁྲོ་བོ་དང་ཁྲོ་མོ་རྣམས་ཀྱིས་བར་ཆད་སེལ། རིགས་ཀྱིས་ཡུམ་རྣམས་ཀྱི་ཐོད་པ་བདུད་རྩིས་བཀང་བ་ཅུང་ཟད་ཡོ་བ་དང་བཅས་པས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡིས་ཆུ་ནི་དག་པ་ཡིས། །དེ་བཞིན་དག་པའི་ཁྲུས་གསོལ་བྱ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུྃ། ཞེས་གསུང་ཞིང་དབང་བསྐུར་བས། ཤེས་བྱའི་སྒྲིབ་པ་བག་ལ་ཉལ་དང་བཅས་པ་དག་ནས། ལུས་དགའ་བདེའི་ཡེ་ཤེས་ཀྱི་བདུད་རྩིས་གང་ནས། བདེ་བ་ཆེན་པོའི་རང་བཞིན་དུ་བསམ་བར་བྱའོ། །ཆུའི་ལྷག་མ་ལས་གཙོ་བོ་ལ་མི་བསྐྱོད་པ། ཡུམ་ལ་རྣམ་སྣང་། བདེ་ཆེན་ལ་རིན་འབྱུང་། ཐུགས་ལ་མི་བསྐྱོད་པ། གསུང་ལ་སྣང་མཐའ། སྐུ་ལ་རྣམ་སྣང་མཛད། དམ་ཚིག་ལ་དོན་གྲུབ་སྟེ། སྤྲུལ་སྐུའི་ཆ་བྱད་ཅན་གྱིས་དབུ་བརྒྱན་པར་བྱའོ། །དེ་ནས་སྐུ་གསུང་ཐུགས་བརྟན་པར་བྱ་བའི་ཕྱིར། གནས་གསུམ་དུ། ཨོཾ་ཨཱཿཧཱུྃ་བསམ་ལ། དེ་ལས་འོད་འཕྲོས། དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་བསྐུལ་ནས། ཁམས་གསུམ་སྐུ་གསུམ་དུ་སྦྱངས་ནས། སླར་དེ་དག་གི་ཡོན་ཏན་ཐམས་ཅད་ཡི་གེ་གསུམ་གྱི་ཚུལ་དུ་གནས་གསུམ་ལ་བཅུག་པས་ཡི་གེ་གསུམ་འོད་དུ་ཞུ་བས་རྣམ་སྣང་། མཐའ་ཡས། མི་བསྐྱོད་པ། ཡུམ་དང་བཅས་པ་བསམ་ལ། དེའི་འོད་ཀྱིས་ལུས་ཐམས་ཅད་ལ་ཁྱབ་པས་བདེ་བའི་རང་བཞིན་དུ་གྱུར་པར་བལྟས་ལ་རླུང་ཅུང་ཟད་བརྟན་པར་བསྒོམ་པར་བྱའོ། །དེ་ནས་བདེ་སྟོང་དབྱེར་མེད་རྟོགས་པར་བྱ་བའི་ཕྱིར་མཆོད་པ་བསྟན་པ་ནི། པི་ཝཾ་མ་ལ་སོགས་པའི་ཕྱི་ནང་གི་དང་། གསང་བའི་ལྷ་མོ་བཞི་པོས་རང་རང་གི་སྔགས་བརྗོད་པས་མཆོད་པར་བསམ་ལ། དེ་ནས་རང་གི་རྡོ་རྗེ་སྟོང་པའི་ངང་ལས་ཧཱུྃ་ལས་རྡོ་རྗེ་བཾ་གྱིས་ནོར་བུར་བསྐྱེད། ཡུམ་གྱི་མཁའ་སྟོང་པའི་ངང་ལས་ཨཱཿལས་པདྨ་འདབ་མ་གསུམ་པ། ཨ་ལས་ཟེའུ་འབྲུར་བསྐྱེད། གཉིས་ག་ཕཊ྄་སེར་པོས་བུ་ག་དགག་གོ །དེ་ནས་དགའ་བ་བཞིའི་མཐར་རང་གི་ལྟེ་བ་དང་སྙིང་ཁར་ཟླ་བ་ལ་ཡུམ་གྱི་སྙིང་པོ་དང་ཉེ་སྙིང་། ལྐོག་མ་དང་སྤྱི་བོར་ཉི་མ་ལ་རང་གི་སྙིང་པོ་དང་ཉེ་སྙིང་ངོ་། །ཡུམ་གྱི་དེ་ལས་བཟློ